4รัฐวิสาหกิจเดี้ยง รายได้รัฐบาลหด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — สศช.คาดรายได้รัฐวิสาหกิจหด เหตุมี 4 รัฐวิสาหกิจจะขาดทุนมาก
นายวัชระ กรรณิการ์ รองโฆษกประจำสำนักนายรัฐมนตรี เปิดเผยว่า ที่ประชุมคณะรัฐมนตรี (ครม.) รับทราบรายงานการปรับปรุงงบ ประมาณทำการของรัฐวิสาหกิจประจำปี 2553 จากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ว่าผลประกอบการของรัฐวิสาหกิจในภาพรวมปี 2553 เมื่อเทียบกับ 2552 น่าจะเพิ่มขึ้น 1.1% โดยสศช. ประมาณการว่ารัฐวิสาหกิจน่าจะมีรายได้รวมที่ 1,380,274 ล้านบาท มีรายจ่ายที่ 1,318,609 ล้านบาท คาดว่าจะมีกำไรสุทธิ 61,665 ล้านบาท ลดลง 0.8% จากการประมาณการครั้งก่อนที่คาดว่าจะมีกำไร 62,145 ล้านบาท 
ทั้งนี้ จากรัฐวิสาหกิจทั้งสิ้น 54 แห่ง ไม่รวมปตท. น่าจะมี 31 แห่ง สามารถหารายได้ยืนตามเป้าหมายเดิมได้ ส่วนอีก 24 แห่ง มีการปรับปรุง คือ การบินไทย บริษัท ทีโอที การไฟฟ้าส่วนภูมิภาค องค์การขนส่งมวลชนกรุงเทพ และการไฟฟ้าฝ่ายผลิตแห่งประเทศไทย เพราะส่วนใหญ่เป็นรัฐวิสาหกิจที่ใช้รอบปีบัญชีปฏิทินมีช่วงระยะเวลาจัดทำงบประมาณทำการประจำปี 2553 มาตั้งแต่ปี 2552 จึงต้องปรับปรุงงบให้สอดคล้องกับปัจจุบัน
สำหรับการประมาณการสศช. ได้คาดการณ์ว่าน่าจะมีรัฐวิสาหกิจที่จะมีผลประกอบการในปี 2553 ต่ำกว่าปี 2552 อยู่หลายแห่ง ประกอบด้วย 1.บริษัท ทีโอที เพราะคาดว่าจะมีค่าใช้จ่ายเพิ่มขึ้นจากค่าภาษีมูลค่าเพิ่มกรณีเอไอเอสหักสรรพสามิตออกจากส่วนแบ่งรายได้ประมาณ 2,948 ล้านบาท จากปี 2552 ไม่มีค่าใช้จ่ายในส่วนนี้ ซึ่งคาดว่าปีนี้บริษัท ทีโอที จะมีรายได้ลดลง 2.6% 
2.บริษัท ท่าอากาศยานไทย คาดว่าจะมีค่าใช้จ่ายซ่อมแซมเพิ่มขึ้น จากการเลื่อนมาดำเนินการในปี 2553 เช่น การปรับปรุงถนน แต่ก็ยังมองว่ารายได้จากกิจกรรมหลัก โดยเฉพาะค่าธรรมเนียมสนามบิน คาดว่าจะเมขึ้น 24% 3.การเคหะแห่งชาติ ขาดทุนจากโครงการบ้านเอื้ออาทร และ ตามมติครม.เมื่อ 10ก.ค.2552 ต่ำกว่าปี 2552 โดยปี 2553 ได้รับอุดหนุน 598 ล้านบาท ต่ำกว่าปี 2552 ที่ได้รับอุดหนุน 3,587 ล้านบาท และ 4.โรงงานยาสูบ มีค่าใช้จ่ายเพิ่มขึ้นตามต้นทุนการผลิตและค่าดำเนินงาน